宿雙峰寺寄盧七李十六
作者：劉長卿
朝代：唐

paragraphs: 寥寥禪誦處，滿室蟲絲結。
獨與山中人，無心生復滅。
徘徊雙峰下，惆悵雙峰月。
杳杳暮猿深，蒼蒼古松列。
玩奇不可盡，漸遠更幽絕。
林暗僧獨歸，石寒泉且咽。
竹房響輕吹，蘿徑陰餘雪。
臥澗曉何遲，背巖春未發。
此遊誠多趣，獨往共誰閱。
得意空自歸，非君豈能說。